Document ID: 31992D0222

KOMISSION PÄÄTÖS,
tehty 26 päivänä maaliskuuta 1992,
terveyttä koskevista edellytyksistä ja eläinlääkärintodistuksista tuoreen lihan tuonnissa Bulgariasta (92/222/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna direktiivillä 91/688/ETY(2) ja erityisesti sen 16 artiklan,
sekä katsoo, että
komission päätöksessä 81/545/ETY(3), sellaisena kuin se on viimeksi muutettuna päätöksellä 88/370/ETY(4), vahvistetaan eläinten terveyttä koskevat edellytykset ja eläinlääkärintodistukset tuoreen lihan tuonnissa Bulgariasta,
tiettyjen elävien eläinten ja eläintuotteiden tuonnista Bulgariasta jäsenvaltioihin 16 päivänä lokakuuta 1991 tehty komission päätös 91/536/ETY(5) tehtiin, koska Bulgarian Jambolin alueella esiintyi suu- ja sorkkatautia; mainittu päätös kieltää elävien naudan-, sian-, lampaan ja vuohensukuisten eläinten ja niiden tuoreen lihan ja lihavalmisteiden tuonnin, lukuun ottamatta lihavalmisteita, joille on tehty lämpökäsittely ilmatiiviissä astioissa ja jotka ovat saavuttaneet vähintään Fo-arvon 3,00 tai jotka ovat jollain muulla tavalla saavuttaneet vähintään 80 celsiusasteen sisälämpötilan,
on todettu, että Jambolin ja Bourgasin alueilla olevien tartunta-alueiden ympäristössä on ryhdytty hätärokotuksiin suu- ja sorkkatautia vastaan; samoin on todettu, että vuosittainen rutiinirokotus suu- ja sorkkatautia vastaan on lopetettu Bulgariassa elokuussa 1991,
tietyissä osissa Bulgariaa tehdyn kyselyn tulokset osoittavat, että tilanne on parantunut ja että elävien naudan-, sian-, lampaan ja vuohensukuisten eläinten ja niiden tuoreen lihan tuonti yhteisöön voidaan sallia,
lisäksi Bulgarian toimivaltaiset eläinlääkintäviranomaiset ovat vahvistaneet, että vähintään viimeisten 12 kuukauden ajan Bulgaria on ollut vapaa karjarutosta, klassisesta sikarutosta, afrikkalaisesta sikarutosta, swine vesicular -taudista, teschenintaudista (tarttuva sikahalvaus); yksi suu- ja sorkkatautipesäke esiintyi heinäkuussa 1991; klassista sikaruttoa lukuun ottamatta edellä mainittuja tauteja vastaan ei ole rokotettu; Bulgariassa on suu- ja sorkkatautia vastaan rokotettuja eläimiä,
Bulgarian toimivaltaiset eläinlääkintäviranomaiset ovat sitoutuneet ilmoittamaan 24 tunnin kuluessa teleksillä, telefaksilla tai sähkeellä Euroopan yhteisöjen komissiolle ja jäsenvaltioille vahvistuksen edellä mainittujen tautien esiintymisestä tai rokotuspäätöksestä niitä vastaan tai rokotustoimenpiteiden muutoksista,
klassista sikaruttoa koskevan erityisen tilanteensa vuoksi tietyt jäsenvaltiot saavat soveltaa erityisiä säännöksiä yhteisön sisäisessä kaupassa ja niiden on lisäksi saatava soveltaa erityisiä säännöksiä tuontiin kolmansista maista direktiivin 91/688/ETY täytäntöönpanoon saakka; mainitussa direktiivissä vahvistetaan eläinten terveyttä koskevia edellytyksiä kolmansista maista tuleville sioille, tuoreelle sianlihalle ja sianlihavalmisteille klassisen sikaruton osalta; näiden säännösten on oltava vähintään yhtä ankaria kuin säännösten, joita kyseiset jäsenvaltiot soveltavat yhteisön sisäiseen kauppaan,
eläinten terveyttä koskevat edellytykset ja eläinlääkärintodistukset on vahvistettava kyseisen kolmannen maan terveystilanteen mukaisesti, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on sallittava seuraavanlaisen tuoreen lihan tuonti Bulgariasta:
a) kotieläiminä pidettyjen naudan-, lampaan- ja vuohensukuisten eläinten tuore liha, joka täyttää liitteen A mukaisessa mukana olevassa terveystodistuksessa vahvistetut takeet,
b) kotieläiminä pidettyjen siansukuisten eläinten tuore liha, joka täyttää liitteen B mukaisessa mukana olevassa terveystodistuksessa vahvistetut takeet,
c) kotieläiminä pidettyjen kavioeläinten tuore liha, joka täyttää liitteen C mukaisessa mukana olevassa terveystodistuksessa vahvistetut takeet.
2 artikla
Jos jäsenvaltiot säilyttävät klassisesta sikarutosta virallisesti vapaan asemansa, ne saavat 1 artiklan b kohdassa tarkoitettujen siansukuisten eläinten tuoreen lihan osalta pitää voimassa eläinten terveyttä koskevan kansallisen lainsäädäntönsä, joka liittyy klassisen sikaruton torjumiseen, viimeistään 1 päivään heinäkuuta 1992 asti.
3 artikla
Tätä päätöstä ei sovelleta rauhasten ja elinten tuontiin, jonka määrämaana oleva jäsenvaltio sallii farmaseuttisten tuotteiden valmistusta varten.
4 artikla
Kumotaan päätökset 81/545/ETY ja 91/536/ETY.
5 artikla
Tätä päätöstä tarkastellaan uudelleen ennen 1 päivää heinäkuuta 1992.
6 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä maaliskuuta 1992.

Labels: 0
3
17
18